Komisjoni otsus,

31. mai 1999,

millega tunnistatakse põhimõtteliselt täielikuks üksikasjaliku läbivaatuse jaoks esitatud toimikud, pidades silmas ZA 1296 (mesotrioon), jodosulfuroonmetüülnaatriumi (AEF 115008), siltiofaami (MON 65500) ja Gliocladium catelunatum’i kandmist taimekaitsevahendite turuleviimist käsitleva nõukogu direktiivi 91/414/EMÜ I lisasse

(avaldatud numbri K(1999) 1400 all)

(EMPs kohaldatav tekst)

(1999/392/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/414/EMÜ [1] taimekaitsevahendite turuleviimise kohta, viimati muudetud komisjoni direktiiviga 1999/1/EÜ, [2] eriti selle artikli 6 lõiget 3,

ning arvestades, et:

(1) direktiiviga 91/414/EMÜ (edaspidi "direktiiv") nähakse ette taimekaitsevahendite ühenduses lubatud toimeainete loetelu täiendamine;

(2) taotlejad on esitanud liikmesriikide asutustele toimikud nelja toimeaine kohta nende kandmiseks direktiivi I lisasse;

(3) Zeneca Agrochemicals esitas Ühendkuningriigi ametiasutustele 23. aprillil 1998 toimiku toimeaine ZA 1296 (mesotrioon) kohta;

(4) Hoechst Schering Agrevo GmbH esitas 14. detsembril 1998 Saksamaa ametiasutustele toimiku toimeaine jodosulfuroonmetüülnaatrium (AEF 115008) kohta;

(5) Monsanto Crop Protection esitas 14. detsembril 1998 Iirimaa ametiasutustele toimiku toimeaine siltiofaam (MON 65500) kohta;

(6) Kemira Agro Oy esitas 19. mail 1998 Soome ametiasutustele toimiku toimeaine Gliocladium catelunatum kohta;

(7) nimetatud ametiasutused on edastanud komisjonile toimikute täielikkust käsitleva esimese läbivaatuse tulemused, pidades silmas direktiivi II lisaga ja vähemalt ühe asjaomast toimeainet sisaldava taimekaitsevahendi puhul III lisaga ettenähtud andmete ja teabega seotud nõudeid; artikli 6 lõike 2 kohaselt edastasid taotlejad seejärel toimikud komisjonile ja teistele liikmesriikidele;

(8) ZA 1296 (mesotriooni), jodosulfuroonmetüülnaatriumi (AEF 115008), siltiofaami (MON 65500) ja Gliocladium catelunatum’i toimikud edastati alalisele taimetervise komiteele 11 veebruaril 1999;

(9) direktiivi artikli 6 lõikega 3 nähakse ette toimiku kinnitamine ühenduse tasemel, et seda võiks lugeda direktiivi II lisaga ja vähemalt ühe asjaomast toimeainet sisaldava taimekaitsevahendi puhul III lisaga ettenähtud andmete ja teabega seotud nõuetele põhimõtteliselt vastavaks;

(10) selline kinnitamine on vajalik toimiku üksikasjaliku läbivaatuse jätkamiseks ja selleks, et luua liikmesriikidele võimalus anda kõnealust toimeainet sisaldavate taimekaitsevahendite jaoks ajutisi lube vastavalt direktiivi artikli 8 lõikes 1 sätestatud tingimustele ja eriti tingimusele, mis näeb ette toimeaine ja taimekaitsevahendi üksikasjaliku hindamise direktiivi nõuete seisukohast;

(11) selline otsus ei välista, et taotlejalt nõutakse täiendavaid andmeid või teavet, kui üksikasjaliku läbivaatuse käigus ilmneb, et see on vajalik otsuse tegemiseks;

(12) liikmesriigid ja komisjon on kokku leppinud, et Ühendkuningriik jätkab ZA 1296 (mesotriooni) toimiku üksikasjalikku läbivaatamist, et Saksamaa jätkab jodosulfuroonmetüülnaatriumi (AEF 115008) toimiku üksikasjalikku läbivaatamist, et Iirimaa jätkab siltiofaami (MON 65500) toimiku üksikasjalikku läbivaatamist ja et Soome jätkab Gliocladium catelunatum’i toimiku üksikasjalikku läbivaatamist;

(13) Ühendkuningriik, Saksamaa, Iirimaa ja Soome edastavad komisjonile läbivaatuste tulemused, kõnealuste toimeainete loetellu lisamist või lisamata jätmist käsitlevad soovitused ning sellega seotud tingimused võimalikult kiiresti, hiljemalt ühe aasta jooksul; pärast kõnealuse aruande saamist jätkatakse üksikasjalikku läbivaatust alalise taimetervise komitee raames koos kõikide liikmesriikide ekspertidega;

(14) käesoleva otsusega ettenähtud meetmed on kooskõlas alalise taimetervise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Võttes arvesse kavandatud kasutusotstarvet, vastavad II lisaga ja vähemalt ühe asjaomast toimeainet sisaldava taimekaitsevahendi puhul III lisaga ettenähtud andmete ja teabega seotud nõuetele põhimõtteliselt järgmised toimikud:

1) Zeneca Agrochemicalsi poolt komisjonile ja liikmesriikidele esitatud toimik, mis käsitleb toimeaine ZA 1296 (mesotrioon) lisamist direktiivi 91/414/EMÜ I lisasse ja mis on edastatud alalisele taimetervise komiteele 11. veebruaril 1999;

2) Hoechst Schering Agrevo GmbH poolt komisjonile ja liikmesriikidele esitatud toimik, mis käsitleb toimeaine jodosulfuroonmetüülnaatrium (AEF 115008) kandmist direktiivi 91/414/EMÜ I lisasse ja mis on edastatud alalisele taimetervise komiteele 11. veebruaril 1999;

3) Monsanto Crop Protectioni poolt komisjonile ja liikmesriikidele esitatud toimik, milles käsitletakse toimeaine siltiofaam (MON 65500) lisamist direktiivi 91/414/EMÜ I lisasse ja mis on edastatud alalisele taimetervise komiteele 11. veebruaril 1999;

4) Kemira Agro Oy poolt komisjonile ja liikmesriikidele esitatud toimik, mis käsitleb toimeaine Gliocladium catelunatum lisamist direktiivi 91/414/EMÜ I lisasse ja mis on edastatud alalisele taimetervise komiteele 11. veebruaril 1999.

Artikkel 2

Käesolev otsus on adresseeritud liikmesriikidele.

Brüssel, 31. mai 1999

Komisjoni nimel

komisjoni liige

Franz Fischler

[1] EÜT L 230, 19.8.1991, lk 1.

[2] EÜT L 21, 28.1.1999, lk 21.

--------------------------------------------------